**ЗАКОН**

**О ИЗМЈЕНАМА И ДОПУНАМА**

**ЗАКОНА О ИНВЕСТИЦИОНИМ ФОНДОВИМА**

Члан 1.

У Закону о инвестиционим фондовима („Службени гласник Републике Српске“, бр. 92/06, 82/15 и 94/19) у члану 2. у алинеји шестој ријечи: „инвестициони фонд ризичног капитала“ замјењују се ријечима: „алтернативни инвестициони фонд“.

Алинеја десета мијења се и гласи:

„’Професионални инвеститор’ – инвеститор који испуњава услове утврђене законом којим се уређује тржиште хартија од вриједности,“.

Алинеја једанаестамијења се и гласи:

„’Мали инвеститор’ – инвеститор који није професионални инвеститор,“.

Послије алинеје шеснаесте додају се нове алинеје седамнаеста, осамнаеста, деветнаеста, двадесета и двадесет прва, које гласе:

„’Алтернативни инвестициони фонд’ (у даљем тексту: АИФ) – инвестициони фонд који прикупља средства од већег броја инвеститора са намјером да их улаже у складу са унапријед утврђеном стратегијом и циљем улагања инвестиционог фонда у корист тих власника удјела (у складу са главом XI овог закона),

’Отворени АИФ’ – посебна имовина, која нема својство правног лица, а коју оснива и којом управља друштво за управљање АИФ-ом (у даљем тексту: ДУАИФ), у своје име и за заједнички рачун власника удјела у АИФ-у, у складу са главом XI овог закона, правилима пословања или проспектом тог АИФ-а, када постоји обавеза његовог објављивања,

’Професионални инвеститор у АИФ’ – мали инвеститор који испуњава услове утврђене овим законом,

’Инструменти слични власничким инструментима’ – врста инструмената финансирања која представља комбинацију власничког капитала и дуга, при чему је профит од таквих инструмената повезан са добити или губитком правног лица у које је алтернативни инвестициони фонд уложио своју имовину, а отплата инструмената у случају неиспуњења обавеза није потпуно обезбијеђена,

’Финансијска полуга’ – свака метода помоћу које друштво за управљање алтернативним инвестиционим фондовима повећава изложеност алтернативног инвестиционог фонда којим управља, било позајмљивањем новца или хартија од вриједности, било заузимањем позиција са дериватима у које је уграђена финансијска полуга или на други начин.“

Члан 2.

У члану 11. у ставу 2. у тачки а) ријечи: „квалификованих инвеститора“ замјењују се ријечима: „професионалних инвеститора“, као и кроз цијели текст Закона у одговарајућем падежу.

Члан 3.

У члану 13. тачка б) мијења се и гласи:

„б) алтернативни инвестициони фонд“.

Члан 4.

У члану 22б. у ставу 4. ријечи: „најкасније у року од три мјесеца од подношења захтјева“ замјењују се ријечима: „у року утврђеним законом којим се уређује општи управни поступак“.

Члан 5.

У члану 23. став 1. мијења се и гласи:

„(1) Дјелатности друштва за управљање су:

а) основна дјелатност, која обухвата оснивање и управљање инвестиционим фондом,

б) додатне дјелатности:

1) управљање портфељом на дискреционој и појединачној основи у складу са законом којим се уређује тржиште хартија од вриједности,

2) пружање савјетодавних услуга клијентима у вези са пословањем са хартијама од вриједности (послови инвестиционог савјетовања) у складу са законом којим се уређује тржиште хартија од вриједности.“

Став 3. мијења се и гласи:

„(3) Поред дјелатности из става 1. овог члана, друштво за управљање може да обавља и дјелатности управљања:

а) АИФ-ом основаним у складу са одредбама овог закона, који је субјект надзора Комисије, и под условом да за то добије дозволу Комисије,

б) фондовима основаним у складу са посебним законима, ако је од Комисије прибавило дозволу за управљање таквим фондовима.

Послије става 3. додају се нови ст. 4, 5. и 6, који гласе:

„(4) Друштву за управљање које нема дозволу за обављање основне дјелатности Комисија не може издати дозволу за обављање додатних дјелатности из става 1. тачка б) и става 3. овог члана.

(5) На услове за издавање дозволе за обављање додатних дјелатности, начин обављања послова и надзор над обављањем дјелатности из става 1. тачка б) овог члана примјењују се одредбе закона којим се уређује тржиште хартија од вриједности.

(6) Комисија доноси акт којим прописује услове и поступак издавања дозволе за обављање основне и додатне дјелатности друштва за управљање, те других дјелатности прописаних овим законом, као и начин извјештавања о тим пословима.“

Члан 6.

У члану 27а. став 2. мијења се и гласи:

„(2) Минимални услови стручног знања и искуства из става 1. тачка а) овог члана испуњени су ако лице има високу стручну спрему и најмање три године искуства на стручним пословима у друштву за управљање, односно пет година искуства у обављању послова на радном мјесту које захтијева посебно знање у вези са функционисањем финансијског тржишта и улагањем у хартије од вриједности.“

Члан 7.

У члану 27г. став 2. мијења се и гласи:

„(2) Минимални услови стручног знања и искуства из става 1. тачка а) овог члана испуњени су ако лице има високу стручну спрему и најмање три године искуства на стручним пословима у друштву за управљање, односно пет година искуства у обављању послова на радном мјесту које захтијева посебно знање у вези са функционисањем финансијског тржишта и улагањем у хартије од вриједности.“

Члан 8.

У члану 36. послије става 5. додаје се нови став 6, који гласи:

„(6) Одредбе овог члана сходно се примјењују и у случају када друштво намјерава да обавља послове управљања фондовима у Федерацији БиХ и Брчко Дистрикту БиХ.“

Члан 9.

У члану 47. у ставу 2. у тачки л) послије ријечи: „удјела“ ријеч: „и“ брише се и додаје се запета.

У тачки љ) послије ријечи: „емитује“ додају се запета и нова тачка м), која гласи:

„м) у случају да обавља додатне дјелатности из члана 23. став 1. тачка б) овог закона, улаже дио или цијелу имовину портфеља којим управља у инвестиционе фондове којим управља, осим ако за то није прибавило претходну сагласност акционара, односно власника удјела“.

Члан 10.

У члану 100. у ставу 1. у тачки в) послије ријечи: „Европске уније“ додају се запета и ријечи: „укључујући удјеле отворених инвестиционих фондова с јавном понудом којима се тргује на уређеном тржишту (енгл. Exchange-Traded Fund)“.

Члан 11.

У члану 101. став 3. брише се.

Досадашњи ст. 4. до 8. постају ст. 3. до 7.

Члан 12.

У члану 109. у ставу 1. послије ријечи: „подјеле фонда“ додају се ријечи: “или промјене подврсте фонда“.

Став 2. мијења се и гласи:

„(2) Након прибављања сагласностиКомисије из става 1. овог члана, друштво за управљање дужно је да власнике удјела обавијести о одобреним измјенама и упозна их са чињеницом да од фонда могу тражити откуп удјела без одбитка излазне накнаде прије увођења промјена, као и о дану када одобрене измјене проспекта ступају на снагу.“

Послије става 2. додају се нови ст. 3, 4, 5. и 6, који гласе:

„(3) Достава обавјештења из става 2. овог члана власницима удјела се врши на начин како је уговорена пословна комуникација.

(4) Друштво за управљање дужно је да обавјештење из става 2. овог члана објави на видљивом мјесту, на својој интернет страници и у два дневна листа доступна на цијелој територији Републике Српске, најмање једном у сваких четрнаест дана, током периода од два мјесеца до дана увођења промјена.

(5) Одобрене измјене проспекта ступају на снагу по истеку два мјесеца од дана прве објаве промјена у дневном листу из става 4. овог члана.

(6) Друштво за управљање дужно је да у року из става 5. овог члана изврши откуп удјела по свим запримљеним захтјевима, прије ступања на снагу уведених промјена, по цијени на дан када је запримљен захтјев, у складу са проспектом и подзаконским актом Комисије.“

Досадашњи ст. 3. и 4. постају ст. 7. и 8.

Члан 13.

У члану 136. у тачки г) ријечи: „у Републици Српској или држави чланици, или некој другој држави“ бришу се.

Члан 14.

У члану 150. у ставу 4. ријечи: „инвестиционог фонда ризичног капитала“ замјењују се ријечима „алтернативног инвестиционог фонда“, а послије ријечи: „проспекту фонда“ додају се ријечи: „или правилима пословања“.

Члан 15.

У члану 155. у ставу 4. послије ријечи: „једнака“ додају се ријечи: „посљедњој утврђеној важећој“, а ријечи: „која се обрачунава на основу тржишне цијене свих хартија од вриједности из портфеља фонда“ бришу се.

Члан 16.

Назив главе XI и чланови од 194. до 223. мијењају се и гласе:

„**XI – АЛТЕРНАТИВНИ ИНВЕСТИЦИОНИ ФОНДОВИ**

Члан 194.

(1) На АИФ који се оснива као отворени фонд и са којим се управља у складу са одредбама ове главе, сходно се примјењују одредбе главе V овог закона, као и друге његове одредбе примјенљиве на отворене инвестиционе фондове са приватном понудом, ако одредбама ове главе није утврђено другачије.

(2) На АИФ за улагање у непокретности, који се оснива као затворени фонд са приватном понудом, сходно се примјењују одредбе главе IV овог закона, као и друге његове одредбе примјенљиве на отворене инвестиционе фондове са приватном понудом, ако одредбама ове главе није утврђено другачије.

(3) На ДУАИФ, који оснива и управља АИФ-ом у складу са одредбама ове главе, сходно се примјењују одредбе главе II овог закона које уређују оснивање друштва за управљање.

(4) Фонду који послује као инвестициони фонд није дозвољено да се преобликује у АИФ.

(5) Приватна понуда АИФ-а је свака понуда упућена професионалним инвеститорима и професионалним инвеститорима у АИФ, дата у било којем облику и употребом било којег средства, која садржава довољно информација о условима понуде и о понуђеним удјелима АИФ-а, на основу којих се инвеститор може одлучити на упис тих удјела, а која је по својим карактеристикама условљена минималним износом улагања одређеној групи инвеститора или бројем инвеститора.

**1. Отворени АИФ**

Члан 195.

(1) Отворени АИФ са приватном понудом је посебна имовина без својства правног лица, који је основан с циљем да прикупља новчана средства од инвеститора са намјером да их улаже у складу са унапријед утврђеном стратегијом и циљем улагања инвестиционог фонда, искључиво у корист власника удјела тог инвестиционог фонда, и који захтјева дозволу за оснивање и управљање.

(2) ДУАИФ подноси Комисији захтјев за издавање дозволе за пословање и пријаве уписа отвореног АИФ-а, који, поред елемената прописаних чланом 126. т. а), б), д) и ђ) овог закона, обавезно садржи и:

а) профил ризичности и информације о ризицима везанима за отворени АИФ којим намјерава да управља,

б) правила пословања отвореног АИФ-а,

в) доказ да ДУАИФ испуњава организационе захтјеве прописане овим законом, из којег је могуће закључити да има адекватну организациону структуру за управљање том врстом отвореног АИФ-а.

(3) Издавањем дозволе за оснивање и управљање отвореним АИФ-ом сматра се да је Комисија одобрила правила пословања отвореногАИФ-а и издала дозволу за закључење уговора о обављању депозитарних послова.

(4) Комисија одбија захтјев за оснивање и управљање отвореним АИФ-ом ако:

а) ДУАИФ није закључио уговор о обављању послова депозитара,

б) правила пословања отвореног АИФ-а нису у складу са одредбама овог закона,

в) је утврдила да ДУАИФ неће бити у могућности да испуни услове овог закона неопходне за управљање врстом отвореног АИФ-а за чије оснивање је поднио захтјев, у складу са овим законом,

г) ДУАИФ нема адекватну организациону структуру за управљање врстом отвореног АИФ-а, за чије оснивање је поднио захтјев,

д) ако лица која стварно управљају пословањем ДУАИФ-а немају добар углед и искуство у погледу стратегије улагања отвореним АИФ-ом, којим ДУАИФ управља,

ђ) ако постоје сметње дјелотворном обављању надзора од Комисије.

(5) Ако се отворени АИФ не оснује у року од 12 мјесеци од издавања дозволе за оснивање и управљање, Комисија рјешењем укида дозволу за оснивање и управљање отвореним АИФ-ом.

(6) Правном лицу и предузетнику није дозвољено користити појам „алтернативни инвестициони фонд“ или „АИФ“, нити појмове изведене или скраћене из тог појма у свом пословном имену или називу, односно називу свог производа или услуге, изузев уколико те појмове користе у складу са одредбама овог закона.

(7) Комисија доноси акт којим прописује садржај и услове за издавање и одузимање дозволе за оснивање и управљање отвореним АИФ-ом.

**2. Удјели у отвореном АИФ-у**

Члан 196.

(1) Отворени АИФ може емитовати само једну врсту удјела и није му дозвољено да емитује друге врсте хартија од вриједности које носе права на било који дио имовине фонда.

(2) Удјели у отвореном АИФ-у сматрају се хартијама од вриједности и могу се продавати и преносити искључиво професионалним инвеститорима и професионалним инвеститорима у отворени АИФ, у складу са правилима пословања.

(3) Професионални инвеститор у АИФ је мали инвеститор, који испуњава сљедеће услове:

а) има довољно искуства и стручних знања које га чине способним да може да разумије ризике улагања у АИФ, као и да је улагање у АИФ у складу са његовим инвестиционим циљевима, а што цијени ДУАИФ,

б) за потребе инвестирања у један АИФ спреман је да уплати минимално 50.000 КМ, на начин како је прописано правилима пословања АИФ-а, те који испуњава један од сљедећих услова:

1) вриједност његове нето имовине је најмање 500.000 КМ,

2) ради или је радио у финансијском сектору најмање годину дана на пословима који захтијевају знање о улагањима која су упоредива са улагањима у АИФ, или ако његово пословање, било за сопствени рачун или за рачун других лица, обухвата управљање, стицање или располагање имовином исте врсте као и имовина АИФ-а,

3) да је клијент, на за њега мјеродавном тржишту хартија од вриједности, извршио просјечно десет трансакција, унутар сваког тромјесечја, у посљедњој години.

Члан 197.

(1) Период почетне понуде удјела отвореног АИФ-а утврђује се правилима пословања отвореног АИФ-а.

(2) У току периода почетне понуде отворени АИФ, у складу са правилима пословања, може да:

а) прикупља новчана средства,

б) прикупља обавезујуће понуде на уплату средстава у отворени АИФ.

(3) У случају из става 2. тачка а) овог члана:

а) укупни износ примљених новчаних средстава држи се на рачуну отвореног АИФ-а, отвореном код депозитара и није дозвољено да се улаже све до тренутка када отворени АИФ не стекне услове за располагање средствима, у складу са правилима пословања,

б) улагање прикупљених новчаних средстава може да започне тек по истеку периода почетне понуде удјела.

(4) Прије успјешног окончања почетне понуде удјела, инвеститорима се не обрачунавају и не наплаћују накнаде.

(5) У случају да почетна понуда удјела није окончана успјешно и нису прикупљена средства у складу са правилима пословања отвореног АИФ-а, ДУАИФ је дужан да:

а) у случају из става 2. тачка а) овог члана, врати уплаћена средства власницима удјела у року од осам дана или

б) у случају из става 2. тачка б) овог члана, одбије запримљене обавезујуће понуде инвеститора и да их о томе обавијести писменим путем.

(6) Комисија доноси акт којим прописује посебна правила за почетну понуду удјела отвореног АИФ-а.

Члан 198.

Куповина удјела у отвореном АИФ-у и исплата удјела врши се на начин и у вријеме наведено у правилима пословања отвореног АИФ-а, у складу са одредбама овог закона и подзаконским актима Комисије.

Члан 199.

(1) Власник удјела отвореног АИФ-а може у сваком тренутку, ако правилима пословања није другачије одређено, захтијевати од ДУАИФ-а да откупи његове удјеле, а ДУАИФ је дужан да такве удјеле откупи и исплати из имовине отвореног АИФ-а, под условима прописаним правилима пословања отвореног АИФ-а, а у складу са овим законом и подзаконским актима Комисије.

(2) Изузетно од става 1. овог члана, власник удјела не може у сваком тренутку захтијевати откуп његових удјела ако је правилима пословања прописано да се исплате удјела власницима не врше у периоду за који је предвиђено трајање фонда, односно до његове ликвидације.

(3) Ако ДУАИФ од власника удјела у отвореном АИФ-у откупи удјеле, сматраће се да је власник удјела коначно и безусловно отуђио удјеле.

(4) Комисија доноси акт којим прописује услове, рокове и поступак откупа удјела отвореног АИФ-а.

Члан 200.

(1) Емисија и откуп удјела отвореног АИФ-а може се обуставити ако ДУАИФ и депозитар сматрају да је то у најбољем интересу власника удјела или потенцијалних власника удјела отвореног АИФ-а.

(2) ДУАИФ је дужан да обуставу емисије и откупа удјела отвореног АИФ-а, без одгађања, пријави Комисији и истовремено обавијести депозитара, као и да на својој интернет страници објави такву обуставу.

(3) Ако депозитар није сагласан са одлуком ДУАИФ-а о обустави емисије и откупа удјела отвореног АИФ-а, дужан је да о томе, без одгађања, обавијести Комисију, а у таквим условима обуставу није допуштено спроводити.

(4) Ако ДУАИФ не пријави Комисији обуставу емисије и откупа, депозитар је дужан да то учини без одгађања.

(5) Комисија може наложити ДУАИФ-у и депозитару да привремено обуставе емисију и откуп удјела отвореног АИФ-а, ако постоје основани разлози за обустављање издавања и откупа у интересу власника или потенцијалних власника удјела отвореног АИФ-а.

(6) Комисија може захтијевати од ДУАИФ-а документацију и информације неопходне за процјену оправданости одлуке о обустављању емисије и откупа удјела отвореног АИФ-а.

(7) Уколико Комисија процијени да обустављање емисије и откупа удјела отвореног АИФ-а угрожава интересе власника удјела отвореног АИФ-а, Комисија налаже депозитару престанак привремене обуставе емисије и откупа, те о томе обавјештава ДУАИФ.

(8) Комисија доноси акт којим прописује услове за обуставу и наставак издавања и откупа удјела отвореног АИФ-а.

**3. Регистар удјела**

Члан 201.

(1) Регистар удјела у отвореном АИФ-у води ДУАИФ, Централни регистар или треће лице којем је ДУАИФ повјерио вођење регистра у електронској форми.

(2) Лице које води регистар удјела дужно је да власницима удјела, најмање једном годишње, достави извод о стању и промету удјела отвореног АИФ-а којих су власници.

(3) Подаци из регистра из става 1. овог члана објављују се на заштићеном дијелу интернет странице ДУАИФ-а, у складу са актима Комисије, а приступ том дијелу интернет странице могу имати само запослени у ДУАИФ-у, власници удјела у отвореном АИФ-у и Комисија.

(4) Лице које води регистар удјела отвореног АИФ-а дужно је да, као пословну тајну, чува податке о власницима удјела, стању удјела, као и о уплатама и исплатама, које на основу захтјева доставља:

а) власнику удјела, и то само податке који се односе на тог власника удјела,

б) депозитару,

в) лицу које докаже правни интерес,

г) правосудним и управним органима, као и другим лицима у оквиру овлашћења, а у складу са законом.

(5) Лице које води регистар удјела дужно је да чува десет година документацију о располагању удјелима отвореног АИФ-а.

**4. Утврђивање вриједности имовине АИФ-а**

Члан 202.

(1) ДУАИФ је дужан да за сваки отворени АИФ којим управља утврди вриједност укупне имовине отвореног АИФ-а и укупних обавеза отвореног АИФ-а, чија разлика представља нето вриједност имовине отвореног АИФ-а.

(2) Комисија доноси акт којим прописује начин и поступак утврђивања нето вриједности имовине по удјелу у отвореном АИФ-у и обавезе извјештавања о обрачуну нето вриједности имовине и цијени удјела у отвореном АИФ-у.

Члан 203.

(1) Начин утврђивања вриједности имовине одређује:

а) екстерни процјењивач који је правно или физичко лице, независно од отвореног АИФ-а, ДУАИФ-а и било којег другог лица повезаног са отвореним АИФ-ом или ДУАИФ-ом,

б) сам ДУАИФ, под условом да је извршавање послова утврђивања вриједности имовине функционално независно од послова управљања портфељом отвореног АИФ-а, а друге мјере да обезбјеђују спречавање сукоба интереса и спречавање утицаја на запослене.

(2) ДУАИФ је дужан да приликом оснивања отвореног АИФ-а за сваки отворени АИФ којим управља усвоји рачуноводствену политику, односно методологију вредновања, као и да их, без одгађања, достави депозитару отвореног АИФ-а и екстерном процјењивачу.

(3) Депозитар отвореног АИФ-а не може бити именован за екстерног процјењивача отвореногАИФ-а, ако пословe депозитара није функционално и хијерархијски раздвојио од послова екстерног процјењивача и ако могуће сукобе интереса не препознаје на одговарајући начин, њима не управља, не прати их и не објављује власницима удјела отвореног АИФ-а.

(4) Депозитар је одговоран за контролу обрачуна вриједности нето имовине, при чему је дужан да води рачуна о томе да ДУАИФ или екстерни процјењивач обрачунава нето вриједност имовине отвореног АИФ-а и цијену удјела у отвореном АИФ-у у складу са рачуноводственим политикама, односно методологијама вредновања ДУАИФ-а.

(5) Ако депозитар приликом контроле обрачуна нето вриједности имовине отвореног АИФ-а утврди нетачност или неправилност, о томе без одгађања писменим путем обавјештава ДУАИФ.

(6) Када вредновање обавља екстерни процјењивач, ДУАИФ је дужан да обезбиједи:

а) да је екстерни процјењивач регистрован за обављање наведене дјелатности,

б) да екстерни процјењивач може да обезбиједи довољно професионалних гаранција за ефикасно обављање вредновања у складу са подзаконским актима Комисије.

(7) Именованом екстерном процјењивачу није дозвољено да пренесе посао вредновања на трећа лица.

(8) Ако вредновање не обавља независан екстерни процјењивач, Комисија може да захтијева од ДУАИФ-а да екстерни процјењивач или, по потреби, овлашћени ревизор потврди поступке вредновања или обрачуна вриједности, а на трошак ДУАИФ-а.

(9) ДУАИФ је одговоран за правилан обрачун вриједности имовине отвореног АИФ-а, као и обрачун и објављивање нето вриједности имовине отвореног АИФ-а, при чему на одговорност ДУАИФ-а према отвореном АИФ-у и његовим власницима удјела не утиче чињеница да је ДУАИФ именовао екстерног процјењивача.

(10) Екстерни процјењивач одговоран је према ДУАИФ-у за све губитке које сноси ДУАИФ због непажње екстерног процјењивача или његовог намјерног пропуштања у извршавању обавеза.

(11) Овлашћени ревизор отвореног АИФ-а дужан је да у току ревизије годишњих извјештаја ревидира примјену начела утврђивања вриједности садржаних у подзаконским актима Комисије, да би се утврдило да су на основу примјене тих начела утврђене вриједности нето имовине отвореног АИФ-а и цијене удјела у отвореном АИФ-у тачне, као и да накнада за управљање и друге накнаде и трошкови предвиђени овим законом, подзаконским актима Комисије и правилима пословања отвореног АИФ-а не прелазе дозвољене износе.

**5. Депозитар**

Члан 204.

(1) ДУАИФ је дужан да за сваки отворени АИФ којим управља именује депозитара у складу са одредбама овог закона, те са њим у писаној форми закључи уговор о пружању услуга депозитара, у складу са овим законом.

(2) На депозитара отвореног АИФ сходно се примјењују одредбе главе III овог закона којима се уређује банка депозитар.

(3) За имовину отвореног АИФ-а која није имовина из члана 136. овог закона, депозитар отвореног АИФ-а провјерава власништво такве имовине и о њој, ако се увјерио у њено власништво, води евиденцију.

(4) Обавезно је да се процјена власништва отвореног АИФ-а над имовином из става 3. овог члана заснива на документацији и информацијама које доставља отворени АИФ или ДУАИФ, као и на спољним доказима, ако постоје, о чему је депозитар дужан да води ажурну евиденцију.

(5) Комисија доноси акт којим прописује садржај уговора из става 1. овог члана, детаљније услове за обављање послова депозитара, као и кадровске и организационе оспособљености и техничке опремљености за обављање послова депозитара.

**6. Правила пословања отвореног АИФ-а**

Члан 205.

(1) Правила пословања представљају основни документ отвореног АИФ-а којим се уређују све битне карактеристике, права и обавезе отвореног АИФ-а и ДУАИФ-а, као и односи између ДУАИФ-а и инвеститора и отвореног АИФ-а и инвеститора, а који обавезно садржи информације на основу којих инвеститори могу створити потпун став према фонду и донијети одлуку о улагању, а посебно о ризицима повезаним са природом фонда и његовог портфеља.

(2) ДУАИФ је дужан да за сваки отворени АИФ којим управља, прије закључења уговора о улагању, инвеститору бесплатно достави:

а) правила пословања отвореног АИФ-а,

б) посљедњи годишњи финансијски извјештај отвореног АИФ-а,

в) информације о посљедњој утврђеној нето вриједности имовине отвореног АИФ-а и цијени удјела у отвореном АИФ-у.

(3) Обавезно је да су информације наведене у правилима пословања истините, тачне, потпуне и досљедне.

(4) Правила пословања отвореног АИФ-а обавезно садрже најмање сљедеће податке:

а) назив отвореног АИФ-а, назнаку врсте отвореног АИФ-а,

б) датум оснивања отвореног АИФ-а и вријеме његовог трајања у случају да је основан на одређено вријеме,

в) мјесто гдје је могуће добити примјерак правила пословања и додатне информације о отвореном АИФ-у,

г) најнижи износ новчаних средстава који је предвиђен да се прикупи и радње које се предузимају уколико се новчана средства не прикупе,

д) сажете податке о пореским прописима који се примјењују на отворени АИФ и који су битни за инвеститора, те појединости о томе обрачунавају ли се одбици из прихода или капиталне добити које отворени АИФ плаћа власнику удјела,

ђ) основне карактеристике удјела у отвореном АИФ-у, а посебно:

1. природу права из удјела у отвореном АИФ-у (стварноправни, облигационоправни, лични или други),

2. права која произлазе из удјела у отвореном АИФ-у, право на информисање (достављање и давање на увид ревидираних годишњих извјештаја), право на удио у добити, право на откуп удјела отвореног АИФ-а, односно обавеза откупа удјела, право на исплату дијела остатка ликвидационе масе отвореног АИФ-а и друга права која произлазе из удјела,

е) разлоге због којих је дозвољено донијети одлуку о ликвидацији отвореног АИФ-а, те поступак ликвидације,

ж) поступке и услове емисије удјела у отвореном АИФ-у, најнижи износ појединог улагања у отворени АИФ, начин уписа, односно емисије удјела, почетну цијену удјела, поступке и услове понуде удјела, начин и услове откупа и исплате удјела, те околности у којима може доћи до обуставе емисије или откупа,

з) информације о начину и учесталости исплате прихода или добити отвореног АИФ-а власницима удјела,

и) опис инвестиционе стратегије и циљева отвореног АИФ-а,

ј) опис врста имовине у које отворени АИФ може да улаже, техника које може користити, као и свих повезаних ризика и ограничења улагања,

к) околности у којима отворени АИФ може користити финансијску полугу, врсту и извор дозвољене финансијске полуге и повезаних ризика, ограничења у вези са коришћењем финансијске полуге, мјера покрића финансијске полуге колатералом и поступци у вези са поновном употребом колатерала и имовине, као и максималан ниво финансијске полуге коју ДУАИФ има право да користи за отворени АИФ,

л) услове задуживања отвореног АИФ-а,

љ) опис поступака којима отворени АИФ може промијенити стратегију инвестирања, инвестициону политику или оба документа, као и обавезу обавјештавања и других права власника удјела код намјере увођења наведених промјена,

м) опис услова под којима се мијењају правила пословања отвореног АИФ-а, као и опис поступака који се предузимају ради заштите постојећих инвеститора, првенствено у смислу обавјештавања и других права власника удјела код намјере увођења тих промјена,

н) опис битних правних посљедица уговорног односа у сврху улагања, укључујући информације о судској надлежности, важећем праву и о томе да ли постоје правни инструменти који обезбјеђују признавање и извршење пресуда на територији на којој је основан отворени АИФ,

њ) податке о ДУАИФ-у, депозитару отвореног АИФ-а, овлашћеном ревизору и другим лицима даваоцима услуга, те опис њихових дужности и права власника удјела у односу на њих,

о) опис послова управљања портфељом и управљања ризицима које је ДУАИФ пренио на треће лице и послова чувања имовине које је депозитар пренио на треће лице, податке о трећем лицу којем су пренесени послови и сукобу интереса који могу настати,

п) опис начина на који се ДУАИФ осигурао од ризика професионалне одговорности који произлазе из регистроване дјелатности ДУАИФ-а,

р) опис поступка вредновања имовине отвореног АИФ-а и методологије одређивања цијена за вредновање имовине, укључујући методе које се користе за вредновање имовине коју је тешко процијенити, те учесталост утврђивања вриједности имовине отвореног АИФ-а у складу са овим законом,

с) вријеме, методу и учесталост израчунавања цијене за емисију нових удјела у отвореном АИФ-у и откуп постојећих и начин објављивања цијена, опис износа и учесталости плаћања дозвољених накнада и трошкова емисије или откупа удјела у отвореном АИФ-у,

т) поступак и услове за емисију и продају удјела у отвореном АИФ-у,

ћ) опис управљања ризиком ликвидности отвореног АИФ-а, укључујући права откупа у редовним, као и у ванредним околностима, те постојеће облике откупа уговорене с власницима удјела,

у) опис свих врста накнада, трошкова и издатака, као и њихових максималних износа, које власници удјела могу сносити директно или индиректно, као и јасан и недвосмислен опис обрачуна накнада,

ф) опис начина на који ДУАИФ власницима удјела обезбјеђује правично поступање, опис повлашћеног третмана за инвеститоре, ако инвеститор добије повлашћени третман или има право да добије повлашћени третман, врсте тих инвеститора и њихове правне или економске везе са отвореним АИФ-ом или ДУАИФ-ом,

х) начин доступности посљедњих ревидираних финансијских извјештаја,

ц) историјски принос отвореног АИФ-а, када постоји,

ч) опис начина објављивања информација које се захтијевају у складу са чланом 207. став 2. овог закона,

џ) трајање пословне године,

ш) остале информације предвиђене овим законом и прописима донесеним на основу овог закона.

(5) Правилима пословања отвореног АИФ-а, ДУАИФ је дужан да пропише и начин на који, прије склапања уговора о инвестирању, обавјештава о свим мјерама које је предузео депозитар да би се уговорно ослободио од одговорности у случају преноса послова на треће лице, као и о свим промјенама које се односе на одговорност депозитара.

(6) Осим података из ст. 1, 4. и 5. овог члана, правила пословања отвореног АИФ-а морају садржати и:

а) основна права, обавезе и одговорности ДУАИФ-а према инвеститорима отвореног АИФ-а и отвореном АИФ-у, инвеститора према отвореном АИФ-у, те начин и услове њиховог остваривања и заштите,

б) основна права, обавезе и одговорности ДУАИФ-а према депозитару, депозитара према ДУАИФ-у и власницима удјела отвореног АИФ-а, као и права и обавезе власника удјела према депозитару,

в) основне податке о условима пословања ДУАИФ-а и надзору над његовим пословањем,

г) пословне циљеве и стратегију ДУАИФ-а,

д) организациону структуру ДУАИФ-а са јасним линијама одговорности,

ђ) начин накнаде штете власницима удјела АИФ-а за случај погрешног обрачуна вриједности удјела у отвореном АИФ-у и повреде ограничења улагања, у складу са чланом 48. овог закона,

е) податке о сукобу интереса и начину његовог рјешавања, нарочито у односу на могући сукоб интереса између отвореног АИФ-а, односно власника удјела отвореног АИФ-а и оснивача, односно власника квалификованог удјела у ДУАИФ-у или повезаних лица са ДУАИФ-ом, сукоб интереса између отворених АИФ-ова међусобно, те сукоб интереса који произлазе из других дјелатности и послова из члана 217. става 1. тачка б) и става 3. овог закона, ако их ДУАИФ обавља,

ж) опис поступка рјешавања спорова између ДУАИФ-а и инвеститора,

з) податак о преносивости удјела, као и о начину њиховог располагања, преноса и оптерећености.

(7) Поред података из ст. 1, 4, 5. и 6. овог члана, правила пословања, тамо гдје је то примјењиво, садрже и податке о:

а) најмањем и највећем допуштеном броју инвеститора,

б) постојању одбора, који чине представници власника удјела, послове које обавља, начин рада и број чланова одбора,

в) року за приступ нових инвеститора отвореном АИФ-у, уколико је отворени АИФ основан на одређено вријеме,

г) најнижој првој уплати инвеститора у отворени АИФ.

(8) ДУАИФ је дужан да обавијести Комисију о свакој измјени правила пословања отвореног АИФ-а у прописаном року.

**7. Извјештавање о пословању** **отвореног АИФ-а**

Члан 206.

(1) ДУАИФ је дужан да за сваки отворени АИФ којим управља, као и за сваки отворени АИФ чији се удјели у АИФ-у стављају на тржиште, изради редован годишњи финансијски извјештај.

(2) Комисија доноси акт којим прописује структуру и садржај, начин и рокове објављивања редовног годишњег финансијског извјештаја отвореног АИФ-а, као и структуру, садржину, начин и рокове доставе других извјештаја отвореног АИФ-а, које је ДУАИФ обавезан да саставља за потребе Комисије.

Члан 207.

(1) ДУАИФ је дужан да редовно извјештава Комисију о главним тржиштима на којима тргује и инструментима којима тргује за рачун отворених АИФ-ова.

(2) Извјештаји из става 1. овог члана обавезно садрже информације о инструментима којима ДУАИФ тргује, о тржиштима на којима је власник удјела или гдје активно тргује, као и о главним изложеностима и најважнијим концентрацијама за сваки од отворенихАИФ-ова којима ДУАИФ управља.

(3) ДУАИФ који управља отвореним АИФ-ом који користи финансијску полугу у значајној мјери, дужан је да на захтјев Комисије достави информације о укупном нивоу финансијске полуге који користи сваки отворени АИФ којим управља, раздвојене на финансијску полугу која произлази од позајмљивања новчаних средстава или хартија од вриједности и на финансијску полугу уграђену у финансијске деривате и мјеру до које је имовина отвореног АИФ-а поновно коришћена у оквиру споразума о финансијској полузи.

Члан 208.

(1) На свим мјестима на којима се нуде удјели у отвореном АИФ-у, обавезно је омогућити увид у правила пословања отвореног АИФ-а, кључне информације и посљедње редовне годишње финансијске извјештаје.

(2) ДУАИФ је дужан да за сваки отворени АИФ којим управља, као и за сваки од отворених АИФ-ова чије удјеле у отвореном АИФ-у ставља на тржиште, периодично, у зависности од врсте имовине отвореног АИФ-а и учесталости продаје и откупа удјела, а у складу са правилима пословања, објављује власницима удјела отвореног АИФ-а:

а) проценат имовине отвореног АИФ-а који подлијеже посебним мјерама које произлазе из њене неликвидне природе,

б) нове мјере за управљање ликвидношћу отвореног АИФ-а,

в) тренутни профил ризичности отвореног АИФ-а и системе управљања ризицима.

(3) ДУАИФ који управља отвореним АИФ-ом или ставља на тржиште удјеле у отвореном АИФ-у који користи финансијску полугу, редовно објављује за сваки такав АИФ:

а) све промјене максималног нивоа финансијске полуге које ДУАИФ може користити за отворени АИФ, као и право поновног коришћења колатерала или све гаранције одобрене у оквиру споразума о финансијској полузи,

б) укупан износ финансијске полуге који користи отворени АИФ.

(4) На захтјев инвеститора ДУАИФ је дужан да, без одгађања, достави информације о лимитима који се примјењују код управљања ризицима отвореног АИФ-а, поступцима који се користе у ту сврху, као и о промјенама у ризичности и приносима основних врста финансијских инструмената у које је уложена имовина отвореног АИФ-а.

**8. Ограничења улагања отвореног АИФ-а**

Члан 209.

(1) Улагање имовине отвореног АИФ-а подлијеже ограничењима утврђеним овим законом, подзаконским актима Комисије и правилима пословања отвореног АИФ-а.

(2) Ограничење улагања имовине отвореног АИФ може се прекорачити када отворени АИФ остварује права првенства уписа или права уписа која произлазе из преносивих хартија од вриједности или инструмената тржишта новца који чине дио његове имовине и приликом продаје имовине отвореног АИФ-а ради исплате већег броја удјела у отвореном АИФ-у.

(3) Ако је прекорачење ограничења из става 1. овог члана посљедица околности на које ДУАИФ није могао утицати или остваривања права уписа из става 2. овог члана, ДУАИФ је дужан да усклади улагање АИФ-а на један од сљедећих начина:

а) како је то директно предвиђено правилима пословања отвореног АИФ-а,

б) ако то није утврђено правилима пословања, а постоји утврђена процедура добијања сагласности и доношења одлука власника удјела отвореног АИФ-а у таквим случајевима, тада је дужан да прибави сагласност власника удјела на поступање које предлаже, водећи рачуна о њиховом најбољем интересу,

в) ако то није могуће у складу са т. а) и б) овог става, ускладити улагање у року од шест мјесеци од дана настанка прекорачења улагања и предузети трансакције са имовином отвореног АИФ-а на првом мјесту у сврху усклађивања улагања имовине отвореног АИФ-а, при чему се обавезно узимају у обзир интереси власника удјела отвореног АИФ-а, настојећи при томе да евентуални губитак сведе на најмању могућу мјеру.

(4) Ако је прекорачење ограничења из става 1. овог члана посљедица трансакције коју је закључио ДУАИФ, а којом се у тренутку закључења прекорачило ограничење улагања или додатно повећало прекорачење, ДУАИФ је дужан да усклади улагање отвореног АИФ-а по сазнању за прекорачење ограничења.

(5) ДУАИФ је дужан да отвореном АИФ-у или власницима удјела отвореног АИФ-а надокнади насталу штету због прекорачења улагања.

(6) Ограничења улагања из става 1. овог члана могу бити прекорачена у првих шест мјесеци од дана оснивања отвореног АИФ-а, уз поштовање начела диверзификације ризика и заштите интереса власника удјела.

Члан 210.

(1) Имовина отвореног АИФ-а може се састојати од имовине дефинисане у члану 136. овог закона, као и од:

а) удјела у друштвима са ограниченом одговорношћу или у другим привредним друштвима,

б) потраживања по датим зајмовима,

в) непокретности,

г) робе,

д) инструмената сличних власничким инструментима у које може улагати отворени АИФ приватног капитала, у складу са овим законом и подзаконским актима Комисије,

ђ) неуврштених хартија од вриједности,

е) емисионих јединица (квота),

ж) друге имовине, ако је то изричито предвиђено правилима пословања АИФ-а.

(2) Приликом улагања имовине отвореног АИФ-а, ДУАИФ је дужан да се придржава сљедећих услова:

а) укупна вриједност улагања у преносиве хартије од вриједности, удјеле или инструменте тржишта новца чији је емитент једно лице и вриједности депозита код тог лица и изложености које произлазе из трансакција са финансијским дериватима којима се тргује на ОТЦ тржишту закључених са тим лицем не може да пређе 40% вриједности имовине отвореног АИФ-а, при чему се повезана лица сматрају једним емитентом,

б) ограничење из тачке а) овог става не примјењује се на преносиве хартије од вриједности или инструменте тржишта новца чији је емитент, или за које гарантује Република Српска, Босна и Херцеговина, или јединица локалне самоуправе Републике Српске, држава чланица или јединица локалне управе државе чланице, држава која није чланица Европске уније, или међународна јавна организација чије су чланице једна или више држава чланица,

в) ако се имовина отвореног АИФ-а улаже у удјеле или акције инвестиционих фондова којима управља, директно или на основу делегирања, ДУАИФ или неко друго друштво са којим је тај ДУАИФ повезан заједничком управом или контролом, или битним директним или индиректним међусобним власничким учешћем, такав ДУАИФ или друго друштво не може наплаћивати улазну или излазну накнаду код улагања отвореног АИФ-а у удјеле или акције тих других инвестиционих фондова,

г) ако се значајан дио имовине отвореног АИФ-а улаже у удјеле или акције других инвестиционих фондова, у правилима пословања АИФ-а, уз максималну накнаду за управљање коју је могуће зарачунати из имовине самог отвореног АИФ-а, обавезно је да се јасно наведе и максимална накнада за управљање коју је могуће зарачунати из имовине других инвестиционих фондова у које се намјерава улагати, а у годишњим извјештајима отвореног АИФ-а обавезно је да се назначи максимални проценат накнаде за управљање која је обрачуната из имовине отвореног АИФ-а и из имовине другог инвестиционог фонда у који је тај отворени АИФ уложио,

д) укупна вриједност улагања у инструменте сличне власничким инструментима из става 1. тачка д) овог члана не може да пређе 20% вриједности имовине отвореног АИФ-а,

ђ) укупна вриједност улагања у непокретности фонда опште природе не може да пређе 40%, при чему се повезана лица сматрају једним емитентом.

(3) Ограничење из става 2. тачка а) овог члана не примјењује се на АИФ-е приватног капитала и АИФ-е предузетничког капитала.

Члан 211.

(1) Отвореном АИФ-у је дозвољено да стиче непокретности у Босни и Херцеговини и у државама чланицама ЕУ, OECD и CEFTA, и то:

а) стамбене или пословне зграде,

б) грађевинско земљиште на којем се граде грађевине из тачке а) овог става, ако се према објективним критеријумима може рачунати на завршетак изградње у примјереном року, не дужем од двије године,

в) неизграђено грађевинско земљиште на којем је према важећим прописима дозвољена градња стамбених или пословних зграда,

г) пољопривредно земљиште,

д) друге непокретности које су изричито предвиђене правилима пословања отвореног АИФ-а.

(2) Отворени АИФ може да стекне непокретности из става 1. овог члана:

а) ако се налазе на географским подручјима назначеним у правилима пословања отвореног АИФ-а,

б) за које је ДУАИФ од екстерног процјењивача примио извјештај који садржи процјену вриједности непокретности, у року од 15 дана од дана израде тог извјештаја, а који садржи евентуалну оптерећеност хипотекама и изјаву да би непокретност на захтјев ДУАИФ-а могла у примјерено кратком року бити отуђена по процијењеној вриједности,

в) које су стечене или чије стицање је уговорено у року од шест мјесеци од дана примања извјештаја из тачке б) овог става и по цијени не већој од 105% процијењене вриједности, уколико ДУАИФ-у нису познати услови који упућују да извјештај из тачке б) овог става више није релевантан или

г) које се могу стећи директно или посредством једног или више друштава посебне намјене чији је власник у цијелости отворени АИФ и чија је сврха да остварује права власништва над непокретношћу за рачун отвореног АИФ-а.

(3) Ако је изричито предвиђено правилима пословања отвореног АИФ-а, улагањем у непокретности сматрају се и улагања у:

а) удјеле или акције привредних друштава чији је предмет пословања искључиво или претежно стицање, продаја, давање у закуп или управљање непокретностима,

б) удјеле другог АИФ-а за улагање у непокретности,

в) друге преносиве хартије од вриједности или финансијске деривате чија цијена зависи од непокретности.

**9. Врсте алтернативних инвестиционих фондова са приватном понудом**

Члан 212.

(1) Врсте АИФ-а са приватном понудом су:

а) АИФ опште природе,

б) посебне врсте АИФ-а:

1) АИФ приватног капитала (private equity),

2) АИФ предузетничког капитала (venture capital),

3) фонд фондова,

4) хеџ фонд,

5) специјализовани АИФ,

6) АИФ за улагање у непокретности.

(2) АИФ-и из става 1. тачка а) и тачка б) подт. 1), 2), 3), 4) и 5) овог члана оснивају се као отворени инвестициони фондови, док се АИФ из става 1. тачка б) подтачка 6) овог члана оснива као затворени АИФ.

(3) Комисија доноси акт којим прописује основне карактеристике АИФ-а из става 1. овог члана, дозвољена улагања, ограничења улагања, задуживања, критеријуме за процјену испуњавања услова за професионалне инвеститоре у АИФ.

Члан 213.

(1) Имовина АИФ-а опште природе може се улагати у имовину из члана 136. и члана 210. став 1. т. б), в) г) и ђ) овог закона и обавеза је да се изврши барем шест различитих улагања у имовину.

(2) Три улагања највеће вриједности из става 1. овог члана не могу да пређу вриједност од 60% вриједности АИФ-а.

(3) Уплата професионалних инвеститора у АИФ опште природе је једнократна, без обавезе даљњих уплата.

Члан 214.

(1) Посебне врсте АИФ-а утврђују се у зависности од врсте претежног улагања имовине АИФ-а.

(2) Под претежним улагање подразумијева се улагање од најмање 70% нето вриједности имовине АИФ-а у одређену врсту имовине.

Члан 215.

(1) АИФ за улагање у непокретности је онај АИФ чија се имовина, у складу са правилима пословања, претежно улаже у непокретности или имовину која се сматра улагањем у непокретности у складу са чланом 211. ст. 1, 2. и 3. овог закона.

(2) АИФ за улагање у непокретности обавезно у свом пословном имену садржи ријечи: „за улагање у непокретности“.

(3) Ограничења улагања АИФ-а за улагање у непокретности могу бити прекорачена у прве двије године од његовог оснивања.

**10. Друштво за управљање алтернативним инвестиционим фондовима**

Члан 216.

(1) Друштво за управљање алтернативним инвестиционим фондом је привредно друштво које се оснива у форми акционарског друштва или друштва са ограниченом одговорношћу са сједиштем у Републици Српској, чија је основна дјелатност управљање алтернативним инвестиционим фондовима, односно управљање заједничким портфељом АИФ-а и управљање ризицима, као и обављање других послова одређених овим законом, те додатних послова које ДУАИФ може обављати уз дјелатност управљања.

(2) Право на обављање дјелатности ДУАИФ стиче уписом у регистре код Комисије.

(3) У зависности од укупне вриједности имовине АИФ-а којима управља ДУАИФ и категорије инвеститора којима се нуде удјели АИФ-а, разликују се ДУАИФ и мали ДУАИФ.

(4) ДУАИФ обавезно у свом пословном имену садржи ријечи: „друштво за управљање алтернативним инвестиционим фондовима“.

**11. Дјелатност ДУАИФ-а**

Члан 217.

(1) Дјелатности ДУАИФ-а су:

а) основна дјелатност, која обухвата управљање АИФ-ом,

б) додатне дјелатности:

1) управљање портфељом на дискреционој и појединачној основи, у складу са законом којим се уређује тржиште хартија од вриједности,

2) пружање савјетодавних услуга клијентима у вези са пословањем са хартијама од вриједности (послови инвестиционог савјетовања), у складу са законом којим се уређује тржиште хартија од вриједности.

(2) Управљање АИФ-ом обухвата:

а) оснивање АИФ-а,

б) управљање портфељом АИФ-а,

в) управљање ризицима,

г) административне послове, који укључују:

1) вођење пословних књига и састављање финансијских извјештаја,

2) односе са инвеститорима,

3) утврђивање вриједности имовине фонда и обрачун цијене удјела,

4) усклађивање пословања друштва са законима и мјеродавним прописима,

5) објављивање и обавјештавање власника удјела,

6) исплата власника удјела из имовине или добити фонда,

7) исплата удјела у отвореном инвестиционом фонду,

8) вођење регистра власника удјела,

9) вођење архиве у складу са одредбама овог закона,

10) остале административне послове које одобри Комисија,

д) промовисање АИФ-а и продаја удјела,

ђ) активности у вези са имовином АИФ-а (управљање објектима, дјелатност управљања некретнинама, савјетовање друштава о структури капитала, пословним стратегијама и сроднима питањима, савјетовање и услуге везане за спајање и куповину друштава и друге услуге повезане са управљањем АИФ-ом).

(3) Поред дјелатности из става 1. овог члана, ДУАИФ може да обавља и дјелатности управљања:

а) инвестиционим фондовима основаним у складу са одредбама овог закона, који су субјекат надзора Комисије, и под условом да за то добије дозволу Комисије,

б) фондовима основаним према посебним законима, под условом да је од Комисије добило дозволу за управљање таквим фондовима.

(4) ДУАИФ-у који нема дозволу за обављање основне дјелатности Комисија не може издати дозволу за обављање додатних дјелатности из става 1. тачка б) и става 3. овог члана.

(5) ДУАИФ не може да обавља друге дјелатности осим дјелатности наведених у овом закону.

(6) Дјелатност управљања АИФ-ом може обављати:

а) ДУАИФ, који је од Комисије добио дозволу за пословање,

б) друштво за управљање инвестиционим фондовима основано у складу са одредбама овог закона, под условом да за то добије дозволу Комисије.

(7) ДУАИФ је дужан да, приликом обављања дјелатности из става 1. тачка б) овог члана, поред одредаба овог закона, примјењује и одредбе закона којим се уређује тржиште хартија од вриједности и подзаконских прописа који се односе на висину капитала, организационе захтјеве, услове пословања и заштиту клијената, поступање по налогу и извршавање налога надлежних органа, правила пословног понашања према клијентима приликом обављања послова са хартијама од вриједности, као и надзор над обављањем послова са хартијама од вриједности.

(8) ДУАИФ може да управља једним или више АИФ-ова.

Члан 218.

ДУАИФ који обавља додатне дјелатности из члана 217. став 1. тачка б) овог закона, не може улагати дио или цијелу имовину портфеља којим управља у инвестиционе фондове којим управља, осим уколико за то не добије претходну сагласност власника удјела.

**12. Основни капитал и адекватност капитала ДУАИФ-а**

Члан 219.

(1) Најнижи износ основног капитала ДУАИФ-а је 250.000 КМ, а малог ДУАИФ-а је 100.000 КМ.

(2) У случају да укупна нето вриједност имовине фондова којима управља пређе износ од 450.000.000 КМ, ДУАИФ је дужан да обезбиједи додатни капитал у износу од 0,02% износа за који нето вриједност имовине фондова којима управља прелази наведени гранични износ, али тако да укупан износ основног капитала и додатног капитала не прелази износ од 15.000.000 КМ.

(3) Комисија може, на захтјев ДУАИФ-а, посебним рјешењем да ослободи ДУАИФ од обавезе да обезбиједи до 50% додатног износа капитала из става 2. овог члана, под условом да ДУАИФ има банкарску гаранцију у једнаком износу, коју је издала банка са сједиштем у Републици Српској, односно која послује у Републици Српској у складу са законом којим се уређује пословање банака.

(4) Да би се покрили могући ризици од професионалне одговорности који произлазе из дјелатности ДУАИФ-а, ДУАИФ је дужан да:

а) обезбиједи додатни капитал који је довољан за покриће могућих губитака од ризика неиспуњавања обавеза и непоступања пажњом доброг стручњака или

б) има осигурање од професионалне одговорности које је довољно за покриће наведених ризика.

(5) Капитал ДУАИФ-а, укључујући додатни износ капитала из става 4. тачка а) овог члана, обавезно се улаже у ликвидну имовину или имовину која се лако може претворити у новац у кратком року и не може бити намијењен шпекулативном трговању.

(6) Сматра се да је капитал уложен у ликвидну имовину ако се држи у ороченим или неороченим новчаним депозитима у банци, који су расположиви на први позив, или ако се држи у краткорочним дужничким хартијама од вриједности чији је емитент Република Српска, Босна и Херцеговина, јединице локалне самоуправе Републике Српске, држава чланица, или јединица локалне управе државе чланице, држава која није чланица Европске уније, или међународна јавна организација чије су чланице једна или више држава чланица, у складу са прописима.

(7) Одредбе ст. 1, 2 и 3. овог члана не примјењују се на ДУАИФ ако је оно истовремено и друштво за управљање инвестиционим фондовима.

(8) Комисија доноси акт којим прописује начин обрачуна капитала, карактеристике основног и додатног капитала за покриће могућих ризика и карактеристике ставки које их чине, одбитне ставке и ограничења капитала, ризике које додатни капитал или осигурање од професионалне одговорности које се обавезно покривају, као и услове за утврђивање њихове достатности и начин њиховог текућег прилагођавања, процјене ризика, као и начин извјештавања о испуњењу обавеза из овог члана.

**13. Мали ДУАИФ**

Члан 220.

(1) Малим ДУАИФ-ом сматра се ДУАИФ који непосредно или посредно, преко друштва с којим је повезан квалификованим учешћем или на други начин који га чини повезаним лицем с тим друштвом, управља АИФ-овима чија укупна имовина не прелази износ од 5.000.000 КМ, укључујући имовину стечену коришћењем финансијске полуге.

(2) Мали ДУАИФ је дужан да од Комисије добије дозволу за рад малог ДУАИФ-а, при чему се на поступак издавања дозволе сходно примјењују одредбе овог закона и прописа донесених на основу њега о издавању дозволе за рад ДУАИФ-а.

(3) Мали ДУАИФ је дужан да Комисију обавјештава:

а) о главним инструментима с којима тргује, главним изложеностима и значајним концентрацијама АИФ-ова којима управља,

б) без одгађања, о чињеници да више не испуњава услове ограничења износа имовине којом управља,

в) о свим другим околностима и чињеницама од значаја за извршавање својих дужности, на захтјев Комисије.

(4) Мали ДУАИФ не може да:

а) обавља додатне, односно друге дјелатности осим дјелатности управљања АИФ-ом,

б) управља АИФ-ом основаним изван Републике Српске.

(5) Мали ДУАИФ основан у форми друштва са ограниченом одговорношћу није дужан да има управни одбор.

(6) На мали ДУАИФ не примјењују се одредбе овог закона које се односе на:

а) два обавезна извршна директора која друштво заједнички заступају у обављању послова оснивања и управљања АИФ-ом из члана 27в. став 1. овог закона, односно мали ДУАИФ може имати једног извршног директора који води послове и заступа ДУАИФ, а који је дужан да посједује звање инвестиционог менаџера, као и знање једног од језика који су у службеној употреби у Босни и Херцеговини, а које је примјерено за обављање дужности извршног директора малог ДУАИФ-а,

б) обавезу израде и доставе полугодишњих извјештаја из главе VII овог закона,

в) додатни износ капитала из члана 219. став 4. овог закона,

(7) Мали ДУАИФ дужан је да у свом пословању и у свим материјалима намијењеним инвеститорима јасно истакне да није у обавези да примјењује све одредбе овог закона, као и да укаже на ризике који постоје за инвеститоре.

(8) Ако мали ДУАИФ управља са више АИФ-ова, за потребе утврђивања износа имовине из става 1. овог члана, укупна имовина свих АИФ-ова којима ДУАИФ управља збраја се.

(9) Комисија доноси акт којим прописује садржај захтјева за издавање дозволе за пословање малог ДУАИФ-а, документацију која се прилаже уз захтјев, као и систем интерне контроле за мали ДУАИФ.

Члан 221.

(1) Kада укупна вриједност имовине свих АИФ-а којима управља мали ДУАИФ пређе износ из члана 220. став 1. овог закона, а мали ДУАИФ процијени да тај прелазак није привремен, дужан је да у року од 30 дана од дана прекорачења Комисији поднесе захтјев за издавање дозволе за пословање ДУАИФ-а.

(2) Независно од износа прописаног одредбама овог закона, мали ДУАИФ може да поднесе Комисији захтјев за издавање дозволе за пословање ДУАИФ-а.

**14. Оснивање ДУАИФ-а**

Члан 222.

(1) ДУАИФ подноси Комисији захтјев за издавање дозволе за пословање.

(2) Уз захтјев за издавање дозволе за пословање, поред документације из члана 29. овог закона, ДУАИФ доставља Комисији информације о стратегијама улагања, укључујући врсте фондова, политике АИФ-а у погледу коришћења финансијске полуге, те о профилу ризичности и другим важним информацијама о АИФ-овима којима управља или намјерава да управља.

(3) ДУАИФ је дужан трајно да испуњава услове под којима му је Комисија издала дозволу за пословање.

**15. ДУАИФ-и који управљају АИФ-овима који користе финансијску полугу**

Члан 223.

(1) Информације прикупљене на основу члана 207. овог закона Комисија користи у сврху утврђивања до које мјере финансијска полуга доприноси повећању системског ризика у финансијском систему, ризицима поремећаја на тржишту или ризицима за дугорочни економски раст.

(2) ДУАИФ је дужан да докаже да су ограничења у вези са финансијском полугом, која су утврђена за сваки АИФ којим управља, разумна и да он у сваком тренутку поштује та ограничења.

(3) ДУАИФ који, за рачун АИФ-а којим управља, стиче, отуђује или држи акције нелистираног друштва, дужан је да обавијести Комисију о проценту који АИФ има у праву гласа у нелистираном друштву сваки пут кад такав проценат досегне, пређе или падне испод 10%, 20%, 30%, 50% и 75%.

(4) Комисија доноси акт којим прописује обавезе ДУАИФ-а који за рачун АИФ-ова којима управља стичу контролу над нелистираним друштвима или емитентима, те садржај и начин обавјештавања о стицању већинског учешћа у капиталу и контроле у нелистираном друштву.“

Члан 17.

У члану 232. у ставу 1. послије ријечи: „друштво за управљање“ додају се запета и ријечи: „односно ДУАИФ и мали ДУАИФ“.

Т. ањ), ао), ап), ар), ас) и ат) мијењају се и гласе:

„ањ) извјештај о резултатима пословања отвореног АИФ-а не садржи податке у складу са прописаним одредбама (члан 208),

ао) не поштује ограничења улагања (чл. 209. и 210),

ап) улаже у непокретности супротно одредбама закона (члан 211),

ар) почне обављати дјелатност без дозволе Комисије (члан 216. став 2),

ас) уложи дио или цијелу имовину портфеља којим управља у фондове којим управља без претходне сагласности власника удјела (члан 218),

ат) не обезбиједи додатни капитал за покриће ризика од професионалне одговорности (члан 219. став 4)“.

Послије тачке ат) додају се нове т. аћ), ау) и аф), које гласе:

„аћ) не поштује утврђена ограничења за мали ДУАИФ (члан 220. став 4),

ау) у случају преласка прага вриједности имовине којом управља, Комисији не поднесе захтјев за издавање дозволе за пословање ДУАИФ-а (члан 221),

аф) не обавијести Комисију о стицању или отуђењу акција нелистираног друштва за управљање (члан 224).“

Досадашњe т. аћ) и ау) постају т. ах) и ац).

Члан 18.

У члану 237. послије става 2. додаје се нови став 3, који гласи:

„(3) Новчаном казном у износу од 1.000 КМ до 5.000 КМ казниће се за прекршај правно лице, односно у износу од 500 КМ до 2.500 КМ физичко лице, ако у утврђеном року Комисији не достави обавијест из члана 22а. став 5. овог закона.“

Члан 19.

Послије члана 244в. додају се нови чл. 244г. и 244д, који гласе:

„Члан 244г.

(1) Комисија ће одговарајуће прописе за примјену овог закона донијети у року од 120 дана од дана његовог ступања на снагу.

(2) До доношења прописа из става 1. овог члана примјењују се подзаконски прописи који су важили на дан ступања на снагу овог закона, а који са њим нису у супротности.

Члан 244д.

(1) Друштва за управљање дужна су да ускладе своје пословање са одредбама овог закона у року од 120 дана од дана његовог ступања на снагу.

(2) Изузетно од става 1. овог члана, друштва за управљање дужна су да ускладе своје пословање са чланом 11. овог закона (којим је брисан став 3. члана 101. Закона) у року од годину дана од дана његовог ступања на снагу.“

Члан 20.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-676/22 ПОТПРЕДСЈЕДНИК

Датум: 23. јуна 2022. године НАРОДНЕ СКУПШТИНЕ

Денис Шулић